KOMISIJOS REGLAMENTAS (EB) Nr. 901/2008
2008 m. rugsėjo 16 d.
dėl laikino importo muitų netaikymo tam tikram pramoninio cukraus kiekiui 2008-2009 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 142 straipsnį kartu su 4 straipsniu,
kadangi:
(1)
Reglamento (EB) Nr. 1234/2007 142 straipsnyje nustatyta, kad siekdama užtikrinti 62 straipsnio 2 dalyje nurodytų produktų gamybai reikalingą tiekimą, Komisija tam tikram cukraus kiekiui gali laikinai iš dalies ar visiškai netaikyti importo muitų.
(2)
2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais taikymo taisykles (2), 30-30d. straipsniuose nustatytos išsamios Reglamento (EB) Nr. 1234/2007 62 straipsnio 2 dalies taikymo taisyklės importuojamam pramoniniam cukrui.
(3)
Siekiant užtikrinti Reglamento (EB) Nr. 1234/2007 62 straipsnio 2 dalyje nurodytų produktų gamybai reikalingą tiekimą pasaulinėmis kainomis, Bendrijai tikslinga pusei jai reikalingo pramoninio cukraus, skirto šių produktų gamybai, kiekio 2008-2009 prekybos metais importo muitų netaikyti visiškai.
(4)
Todėl reikėtų nustatyti 2008-2009 prekybos metais importuojamo pramoninio cukraus kiekį.
(5)
Bendro žemės ūkio rinkų organizavimo vadybos komitetas nepateikė nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
2008-2009 prekybos metais importo muito taikymas pramoninio cukraus, kurio KN kodas 1701 ir eilės Nr. 09.4390, 400 000 tonų kiekiui visiškai sustabdomas remiantis Reglamento (EB) Nr. 950/2006 30 straipsniu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas taikomas nuo 2008 m. spalio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 16 d.